2 septembrie 2024

 **Comunicat de presă**

Distrigaz Sud Rețele aduce următoarele precizări cu privire la incidentul produs în data de 2 septembrie 2024, în municipiul București:

În jurul orelor 13:30, dispeceratul Distrigaz Sud Rețele a fost sesizat cu privire la un incident produs în sectorul 5, pe strada Viilor, intersecție cu str. Constantin Istrate.

Echipele de intervenţie ale companiei s-au deplasat imediat la fața locului și au luat primele măsuri de siguranță. În urma verificărilor **nu au fost depistate pierderi de gaze naturale la locul incidentului.**

Din primele cercetări, **incidentul a avut loc la o lucrare executată de o firmă terță, pentru o extindere a rețelei de distribuție a gazelor naturale. În momentul producerii incidentului nu existau gaze naturale pe conducta respectivă, lucrarea aflându-se în probă tehnologică cu presiune de aer. Menționăm că firma executantă nu a făcut demersuri către Distrigaz Sud Rețele pentru cuplarea lucrării de extindere la rețeaua de distribuție a gazelor naturale aflată în funcțiune.**

**Incidentul nu s-a soldat cu victime.**

Suntem în permanent contact cu firma terță care va remedia disfuncționalitățile ce au condus la producerea incidentului și refacerea zonei afectate.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 49 de ani în acest domeniu, având peste 2.250.000 clienți, circa 23.500 km rețea și 2.800 de angajați. Distrigaz Sud Rețele deține contract de concesiune pentru distribuția de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*